Olen töötanud nii sotsiaal- kui ka haridusvaldkonnas ning kümme aastat Türi vallavanemana. Viimase aasta olen pühendanud väga vastutusrikkale missioonile – Dementsuse Kompetentsikeskuse strateegilise plaani loomisele, et järgmisel viiel aastal suudaksime Eestis paremini toime tulla dementsete inimeste ning nende lähedaste toetamisega.
#000001
Olles aastaid olnud Eesti Linnade ja Valdade Liidu juhatuse aseesimees, olen näinud laiemat pilti kogu Eesti omavalitsuste eluolust ning kitsaskohtadest. Leian, et inimeste vajadustest lähtumine ning säästlik avaliku raha kasutamine on üha olulisem. Väikese riigina peab Eesti majandama arukalt ja looma ettevõtluskeskkonna, kus tegutsemine on arusaadav ning väärtuste loomist soosiv. Eesmärgiks tuleb seada kvaliteetne eestikeelne haridus, heaks kodanikuks kasvamine, oskuste ja teadmiste väärtustamine.
#000002
Reformierakonna liikmena tahan kaasa aidata sellele, et meeldiv ja turvaline elukeskkond ning eneseteostus oleks võimalik igas Eesti paigas. Tunnen, et oma senise töö- ja elukogemuse põhjal olen valmis kaasa rääkima seadusandluse loomisel ning andma sellesse praktikuna väärtuslikku sisendit. Eesti vajab tugevat regionaalpoliitikat, selget vaadet maa- ja väikelinnaelule, mis võimaldab pakkuda elanikele nii kvaliteetseid teenuseid kui ka head elukeskkonda, mitmekesiseid töiseid ning ühiskonnaelus osalemise võimalusi. Kohalike omavalitsuste, maaettevõtjate ning maaperede ja väikelinnade elanike huvid peavad olema meie väikeses riigis arvestatud nii ettevõtlus-, haridus- kui ka sotsiaalpoliitikas.
#000003